Diari Oficial de la Generalitat Valenciana


Sumari del DOGV 9103, del 09-06-2021 (2021/5448)

RESOLUCIÓ de 14 de maig de 2021, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració general de l'Estat - Generalitat, en relació amb el Decret llei 14/2020, de 7 d'agost, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9103

Data del DOGV
:   09-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5448


Data del document
:   14-05-2021

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 14 de maig de 2021, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració general de l'Estat - Generalitat, en relació amb el Decret llei 14/2020, de 7 d'agost, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica. [2021/5448]  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta Direcció General disposa la publicació en el Diari Oficial de la Generalitat Valenciana de l'acord que es transcriu com a annex en aquesta resolució.  
  
València, 14 de maig de 2021.- La directora general de Relacions amb la Unió Europea i l'Estat: Daría Terrádez Salom.  
  
  
ANNEX  
  
Acord de la Comissió Bilateral de Cooperació Administració general de l'Estat-Generalitat en relació amb el Decret llei 14/2020, de 7 d'agost, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica  
  
  
I. De conformitat amb les negociacions prèvies celebrades pel grup de treball constituït per Acord de la Comissió Bilateral de Cooperació Administració general de l'Estat-Generalitat per a l'estudi i proposta de solució de les discrepàncies manifestades en relació amb els articles 4, 5 (apartats 3 i 24), 6 (apartats 5 i 6), 11,12, 22, 27, 30.2.f), 37, 38, 40, 41 i la disposició transitòria segona (apartats 2 i 3) del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, totes dues parts consideren solucionades aquestes conformement amb els següents compromisos:  
a) En relació amb l'article 4.3, pel qual s'afig la disposició addicional novena a la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, totes dues parts entenen que aquest ha d'interpretar-se sense perjudici de l'aplicació de la normativa bàsica en matèria d'avaluació d'impacte ambiental.  
b) Totes dues parts entenen que la recta interpretació del que es disposa en els articles 4, 5.3, 5.24, 11, 12, 22, 27, 40, 41, i disposició transitòria segona de la llei objecte del present acord, requereix considerar que aquells es refereixen a l'àmbit de desenvolupament normatiu competència de la comunitat autònoma, i per tant, als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, com resulta a més del que es disposa específicament en l'article 7 i de la rúbrica del títol III de la Llei per als articles 11, 12, 22 i 27, així com dels mateixos àmbits d'aplicació de les normes legals i reglamentàries modificades pel Decret llei 14/2020 situades fora d'aquest títol a les quals es refereixen la resta d'articles relacionats, i així es disposarà en el desenvolupament reglamentari de la Llei expressament.  
c) Respecte de l'article 5.3, pel qual s'introdueix un nou article 2 bis.1, primer guió, en el Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, totes dues parts entenen que la recta aplicació d'aquest requereix la seua interpretació d'acord amb la legislació bàsica estatal, i especialment, amb el que es disposa en l'article 53.3 de la Llei 24/2013, de 26 de desembre, del sector elèctric, que delimita de forma taxada els supòsits en els quals cal excloure del règim d'autorització administrativa regulat per la normativa del sector elèctric determinades instal·lacions elèctriques, i entre aquestes, les d'autoconsum en els supòsits expressament establits en aquest article 53.3 i el seu desenvolupament reglamentari bàsic estatal (en particular el Reial decret 244/2019, de 5 d'abril, pel qual es regulen les condicions administratives, tècniques i econòmiques de l'autoconsum d'energia elèctrica), i així es disposarà en el desplegament reglamentari de la Llei expressament.  
d) Quant als articles 40, 41 i la disposició transitòria segona, puix que es refereixen a la informació i publicitat sobre la capacitat de les xarxes de distribució d'energia elèctrica radicades en la Comunitat Valenciana, a la informació i publicitat relatives als procediments d'accés a les xarxes de distribució d'energia elèctrica de les instal·lacions de producció d'energia elèctrica i a l'inici del compliment de les obligacions establides en el títol IV sobre millora i publicitat de la informació relativa a les xarxes distribució d'energia elèctrica radicades a la Comunitat Valenciana, respectivament, totes dues parts entenen que la competència per a regular l'obligació de publicitat i transparència de la informació rellevant per a l'accés i connexió correspon a la Comissió Nacional dels Mercats i la Competència (CNMC), ja que així ho disposa l'article 33.11 de la Llei 24/2013, de 26 de desembre, del sector elèctric. En conseqüència, la Generalitat es compromet a promoure la corresponent iniciativa legislativa de tal forma que els esmentats preceptes es referisquen exclusivament a obligacions d'informació envers la Generalitat en allò que resulte procedent per a l'exercici de les seues competències, i amb salvaguarda del que es disposa en el referit article 33.1 de la Llei 24/2013, de 26 de desembre, del sector elèctric.  
  
e) En relació amb els articles 30.2.f i 38, sobre el contingut i condicionat de la resolució del procediment integrat i sobre el cànon per ús i aprofitament del sòl no urbanitzable amb destinació municipal, respectivament, totes dues parts entenen que la naturalesa d'aquest cànon és en efecte la d'una prestació patrimonial de caràcter públic no tributària, sense que puga entendre's, per tant, com un tribut de caràcter local.  
  
  
II. Per raó de l'acord aconseguit, totes dues parts consideren resoltes les discrepàncies manifestades i conclosa la controvèrsia plantejada.  
  
III. Comunicar aquest acord al Tribunal Constitucional als efectes establits en l'article 33.2 de la Llei orgànica 2/1979 de 3 d'octubre, del Tribunal Constitucional, així com publicar aquest acord en el Boletín Oficial del Estado i en el Diari Oficial de la Generalitat Valenciana.